Foto’s: Leeu kry bestraling in Pta-hospitaalChaos kry bestraling by die Mediclinic Muelmed in Pretoria. (Foto: Lory Park Leeu- en Uilskuiling) Chaos, die geliefde 16-jarige leeumannetjie van die Lory Park Leeu- en Uilskuiling in Midrand, Gauteng, reageer goed op die bestraling wat hy tans vir kanker ondergaan. Foto’s van die kolossale leeu wat bestraling by die Mediclinic Muelmed in Pretoria ontvang, is die afgelope week wyd op sosiale media gedeel – dit is immers nie iets wat jy aldag sien nie! Lory Park sê in ŉ verklaring op hul Facebook-blad Chaos is verlede maand met velkanker op sy neus en een van sy agterbene gediagnoseer. Die velkanker op Chaos se been kan chirurgies verwyder word, maar die velkanker op sy neus moet met bestraling behandel word aangesien chirurgie sy gesig misvorm sal laat en tot ander gesondheidsprobleme kan lei. “Chaos het op 13 April vanjaar 16 jaar oud geword. Leeus in aanhouding kan tot 22 jaar oud word en met dit in gedagte en die feit dat die veearts bevind het Chaos is andersins blakend gesond, het ons besluit om voort te gaan met die bestraling. Chaos verdien ŉ goeie kwaliteit lewe soos hy ouer word,” lui die verklaring. Die koste daarvan om Chaos vir bestraling te stuur is enorm, maar die eienaars van Lory Park het geweet daar kan nie ŉ prys gekoppel word aan hul geliefde Chaos se gesondheid nie. “Hy is die oudste leeu by die park en hy was die begin van ŉ nuwe era vir Lory Park. ŉ Sterk leeu met ŉ pragtige hart en die warmste oë wat jy nog ooit gesien het. Chaos is nie net ŉ leeu nie. Soos al ons diere, is hy deel van ons familie.” Daar is egter geen sentrums in Suid-Afrika waar diere bestraling kan ontvang nie en daarom moes Chaos se eienaars private hospitale oorweeg. Mediclinic Muelmed werk ten nouste saam met Onderstepoort en het al voorheen bestraling aan diere gegee. Dit was dus vir Lory Park die voor die hand liggende keuse. Chaos kry bestraling by die Mediclinic Muelmed in Pretoria. (Foto: Lory Park Leeu- en Uilskuiling) Chaos is verlede week vir sy eerste van vier bestralingsessies geneem. Hy is omstreeks 10:30 by die park verdoof waarna sy logge 260 kg-lyf in ŉ krat gelaai en na Muelmed vervoer is. ŉ Volledige veeartsenykundige span het hom deurentyd vergesel en gemonitor. By Muelmed het ŉ span hulle ingewag en vir Chaos by ŉ private ingang ontvang. Die leeu is afgelaai en na die bestralingsafdeling geneem waar die span gehelp het om hom in posisie te kry vir die behandeling. Geen lede van die publiek was naby terwyl Chaos behandel is nie. “Die behandeling self het glad en vinnig verloop en ons veearts is toegelaat om tussendeur sy lewenstekens te monitor. Toe die behandeling klaar is, moes ons vinnig beweeg om hom terug in sy krat te kry voor hy wakker word, omdat ons veearts nie onnodig nog middels aan hom wou toedien nie.” Teen 13:15 was Chaos terug by die park saam met sy maat, die leeuwyfie Tequila, en kon hy weer rustig rondloop en sy leeu-roetine hervat. Die span by Lory Park is positief oor Chaos se bestraling en bly hoopvol dat hy ten volle sal herstel. Besoek Lory Park se Facebook-blad vir meer besonderhede oor hoe om tot Chaos se mediese koste by te dra.